ਸਿੱਖਿਆ ਮੰਤਰਾਲਾ
ਕੇਂਦਰੀ ਸਿੱਖਿਆ ਰਾਜ ਮੰਤਰੀ ਡਾ. ਸੁਭਾਸ਼ ਸਰਕਾਰ ਦਾ ਅੰਮ੍ਰਿਤਸਰ ਦਾ ਦੌਰਾ
ਅੰਮ੍ਰਿਤਸਰ, 12 ਜੂਨ 2022
ਮਾਣਯੋਗ ਕੇਂਦਰੀ ਸਿੱਖਿਆ ਰਾਜ ਮੰਤਰੀ - ਡਾ. ਸੁਭਾਸ਼ ਸਰਕਾਰ ਨੇ ਅੱਜ ਇੰਡੀਅਨ ਇੰਸਟੀਟਿਊਟ ਆਵ੍ ਮੈਨੇਜਮੈਂਟ , ਅੰਮ੍ਰਿਤਸਰ ਦੇ ਕੈਂਪਸ ਦਾ ਦੌਰਾ ਕੀਤਾ। ਕੈਂਪਸ ਦੀ ਆਪਣੀ ਫੇਰੀ ਦੌਰਾਨ, ਡਾ. ਸਰਕਾਰ ਨੇ ਆਈਆਈਐੱਮ ਦੇ ਟ੍ਰਾਂਜ਼ਿਟ ਕੈਂਪਸ ਵਿੱਚ ਇੱਕ ਰੁੱਖ ਲਗਾਇਆ, ਜੋ ਕਿ ਖਾਸ ਕਰਕੇ ਇੱਕ ਵਿਦਿਅਕ ਸੰਸਥਾ ਦੇ ਪਰਿਸਰ ਵਿੱਚ ਹਰਿਆਲੇ ਵਾਤਾਵਰਣ ਦੀ ਜ਼ਰੂਰਤ ਨੂੰ ਦਰਸਾਉਂਦਾ ਹੈ। ਆਈਆਈਐੱਮ ਅੰਮ੍ਰਿਤਸਰ ਦੇ ਲੋਗੋ ਵਿੱਚ ਹਰਿਆਲੀ ਇਹ ਸੰਦੇਸ਼ ਦਿੰਦੀ ਹੈ ਕਿ ਅਸੀਂ ਆਪਣੇ ਵਾਤਾਵਰਣ ਨੂੰ ਹਰਿਆ-ਭਰਿਆ ਰੱਖ ਕੇ ਹੀ ਵਧ-ਫੁੱਲ ਸਕਦੇ ਹਾਂ।
ਬਾਅਦ ਵਿੱਚ ਡਾ. ਸਰਕਾਰ ਨੇ ਆਈਆਈਐੱਮ ਅੰਮ੍ਰਿਤਸਰ ਆਡੀਟੋਰੀਅਮ ਵਿੱਚ ਆਈਆਈਐੱਮ ਅੰਮ੍ਰਿਤਸਰ ਦੇ ਫੈਕਲਟੀ, ਸਟਾਫ਼ ਅਤੇ ਵਿਦਿਆਰਥੀਆਂ ਨਾਲ ਮੁਲਾਕਾਤ ਕੀਤੀ। ਡਾ. ਸਰਕਾਰ ਨੇ 'ਸਤਿ ਸ੍ਰੀ ਅਕਾਲ' ਦੇ ਜੈਕਾਰਿਆਂ ਨਾਲ ਹਾਜ਼ਰੀਨ ਦਾ ਸੁਆਗਤ ਕੀਤਾ ਅਤੇ ਪਵਿੱਤਰ ਸ਼ਹਿਰ ਵਿੱਚ ਪੁਜਣ 'ਤੇ ਆਪਣੀ ਖੁਸ਼ੀ ਦਾ ਪ੍ਰਗਟਾਵਾ ਕੀਤਾ। ਸ੍ਰੀ ਗੁਰੂ ਨਾਨਕ ਦੇਵ ਜੀ ਦੇ ਸ਼ਬਦਾਂ ਦਾ ਹਵਾਲਾ ਦਿੰਦੇ ਹੋਏ, ਉਨ੍ਹਾਂ ਦੱਸਿਆ ਕਿ ਸਿੱਖਿਆ ਦਾ ਮਕਸਦ ਲੋਕ ਭਲਾਈ ਹੈ।
ਆਈਆਈਐੱਮ ਅੰਮ੍ਰਿਤਸਰ ਜਿਹੀਆਂ ਸੰਸਥਾਵਾਂ ਸਿੱਖਿਆ ਦੀ ਗੁਣਵੱਤਾ ਵਿੱਚ ਸੁਧਾਰ ਕਰਕੇ ਅਤੇ 21ਵੀਂ ਸਦੀ ਦੇ ਸਕਿੱਲ ਪ੍ਰਦਾਨ ਕਰਕੇ ਲੋਕਾਂ ਦੀ ਭਲਾਈ ਲਈ ਕੰਮ ਕਰ ਰਹੀਆਂ ਹਨ। ਐੱਨਈਪੀ 2020 ਦੇ ਨਿਰਮਾਣ ਵਿੱਚ ਖੋਜ ਦੀ ਬੇਮਿਸਾਲ ਗਹਿਰਾਈ ਅਤੇ ਸਕੇਲ ਨੂੰ ਯਾਦ ਕਰਦੇ ਹੋਏ, ਉਨ੍ਹਾਂ ਦੱਸਿਆ ਕਿ ਇਹ ਨੀਤੀ ਜੀਵਨ ਦੇ ਹਰ ਪਹਿਲੂ ਨਾਲ ਕਿਵੇਂ ਸਬੰਧਿਤ ਹੈ। ਡਾ. ਸਰਕਾਰ ਨੇ ਐੱਨਈਪੀ 2020 ਵਿੱਚ ਅਨੁਭਵੀ ਸਿੱਖਿਆ ਵਿੱਚ ਤਬਦੀਲੀ ਨੂੰ ਵੀ ਉਜਾਗਰ ਕੀਤਾ। ਸਿੱਖਿਆ ਰਾਜ ਮੰਤਰੀ ਨੇ ਸੰਚਾਰ ਅਤੇ ਪੇਸ਼ਕਾਰੀ ਸਿੱਖਣ ਦੀ ਜ਼ਰੂਰਤ 'ਤੇ ਜ਼ੋਰ ਦਿੱਤਾ, ਜਿਸ ਨੂੰ ਉਨ੍ਹਾਂ ਬੋਲਣ ਅਤੇ ਸੁਣਨ ਵਿੱਚ ਸੰਤੁਲਨ ਦੱਸਿਆ। ਰਾਜ ਮੰਤਰੀ ਨੇ ਸੁਝਾਅ ਦਿੱਤਾ ਕਿ ਵਿਦਿਆਰਥੀਆਂ ਨੂੰ ਆਪਣੇ ਕਰੀਅਰ ਵਿੱਚ ਅੱਗੇ ਵਧਣ ਲਈ ਨਾ ਤਾਂ ਘੱਟ ਬੋਲਣਾ ਅਤੇ ਨਾ ਹੀ ਜ਼ਿਆਦਾ ਬੋਲਣਾ ਸਿੱਖਣਾ ਚਾਹੀਦਾ ਹੈ। ਉਨ੍ਹਾਂ ਨੇ ਭਾਗੀਦਾਰਾਂ ਨੂੰ ਨੋਲੇਜ ਦੀ ਏਕਤਾ ਅਤੇ ਇਕਸਾਰਤਾ ਦੇ ਉਦੇਸ਼ ਵਾਲੀਆਂ ਸਾਡੀਆਂ ਸਮ੍ਰਿੱਧ ਪਰੰਪਰਾਵਾਂ, ਸੱਭਿਆਚਾਰ ਅਤੇ ਪ੍ਰਥਾਵਾਂ ਨੂੰ ਸੰਭਾਲ਼ਣ ਦੀ ਤਾਕੀਦ ਕੀਤੀ। ਉਨ੍ਹਾਂ ਸੁਝਾਅ ਦਿੱਤਾ ਕਿ ਸਾਡੀਆਂ ਰਿਸਰਚ ਅਤੇ ਇਨੋਵੇਸ਼ਨ ਗਤੀਵਿਧੀਆਂ ਨਾਲ ਸਭ ਤੋਂ ਵੱਧ ਪਛੜੇ ਲੋਕਾਂ ਨੂੰ ਲਾਭ ਪਹੁੰਚਾਇਆ ਜਾਣਾ ਚਾਹੀਦਾ ਹੈ ਅਤੇ ਉਦਯੋਗ ਅਤੇ ਅਕਾਦਮਿਕ ਸਬੰਧਾਂ ਨੂੰ ਵਧਾਉਣ 'ਤੇ ਧਿਆਨ ਦੇਣਾ ਚਾਹੀਦਾ ਹੈ।
ਆਤਮਨਿਰਭਰ ਭਾਰਤ ਦੇ ਨਾਅਰੇ ਦੀ ਯਾਦ ਦਿਵਾਉਂਦੇ ਹੋਏ, ਉਨ੍ਹਾਂ ਵਿਚਾਰ ਪ੍ਰਗਟ ਕੀਤਾ ਕਿ ਭਾਰਤ ਜੀਨੋਮਿਕਸ, ਬਾਇਓਟੈਕਨੋਲੋਜੀ, ਨੈਨੋਟੈਕਨੋਲੋਜੀ ਆਦਿ ਜਿਹੇ ਕਾਰਜਸ਼ੀਲ ਖੇਤਰਾਂ ਵਿੱਚ ਟੈਕਨੋਲੋਜੀਕਲ ਪ੍ਰਗਤੀ ਦੇ ਨਾਲ ਸੰਵੇਦਨਾ ਅਤੇ ਦਇਆ ਦੀਆਂ ਬਾਰੀਕੀਆਂ ਨੂੰ ਮਿਲਾਉਣ ਦੁਆਰਾ ਗਹਿਨ ਧਿਆਨ ਨਾਲ ਅਤੇ ਸੰਪੂਰਨਤਾ ਨਾਲ ਸਿੱਖਿਆ ਪ੍ਰਦਾਨ ਕਰਕੇ ਖੜ੍ਹਾ ਹੋ ਸਕਦਾ ਹੈ। ਡਾ. ਸਰਕਾਰ ਨੇ ਇੰਸਟੀਟਿਊਟ ਦੇ ਵਿਦਿਆਰਥੀਆਂ ਨੂੰ ਤਾਕੀਦ ਕੀਤੀ ਕਿ ਉਹ ਦਸਵੀਂ  ਜਾਂ ਬਾਰ੍ਹਵੀਂ  ਜਮਾਤਾਂ ਦੀਆਂ ਬੋਰਡ ਪਰੀਖਿਆਵਾਂ ਵਿੱਚ ਵਧੀਆ ਪ੍ਰਦਰਸ਼ਨ ਕਰਨ ਵਿੱਚ ਅਸਫ਼ਲ ਰਹਿਣ ਵਾਲਿਆਂ ਲਈ ਪ੍ਰੇਰਣਾਦਾਇਕ ਸਮਾਗਮ ਆਯੋਜਿਤ ਕਰਨ। ਉਨ੍ਹਾਂ ਨੌਜਵਾਨ ਵਿਦਿਆਰਥੀਆਂ ਨੂੰ ਪ੍ਰੇਰਿਤ ਕਰਨ ਲਈ ਅਜਿਹੇ ਸਮਾਗਮਾਂ ਵਿੱਚ ਵਰਚੁਅਲੀ ਹਾਜ਼ਰੀ ਭਰਨ ਦਾ ਵਾਅਦਾ ਵੀ ਕੀਤਾ। ਵਿਦਿਆਰਥੀਆਂ ਨੂੰ ਉਨ੍ਹਾਂ ਦੀ ਦੂਸਰੀ ਤਾਕੀਦ ਸੀ ਕਿ ਉਹ ਸਾਡੇ ਸ਼ਾਨਦਾਰ ਅਤੀਤ ਤੋਂ ਜਾਣੂ ਹੋਣ ਲਈ ਆਜ਼ਾਦੀ ਦੇ ਸੰਘਰਸ਼ 'ਤੇ ਭਾਰਤੀ ਸਿਨੇਮਾ ਨੂੰ ਪ੍ਰਦਰਸ਼ਿਤ ਕਰਨ। ਅੰਤ ਵਿੱਚ, ਉਨ੍ਹਾਂ ਸਮਾਜ ਦੀ ਬਿਹਤਰੀ ਦੇ ਉਦੇਸ਼ ਨਾਲ ਆਈਆਈਐੱਮ ਅੰਮ੍ਰਿਤਸਰ ਤੋਂ ਵਪਾਰਕ ਤੌਰ 'ਤੇ ਵਿਹਾਰਕ ਪ੍ਰੋਗਰਾਮ ਚਲਾਏ ਜਾਣ ਦੀ ਇੱਛਾ ਪ੍ਰਗਟਾਈ। ਉਨ੍ਹਾਂ ਵਿਦਿਆਰਥੀਆਂ ਨੂੰ ਆਪਣੇ ਆਪ ਦਾ ਸਰਵਸ੍ਰੇਸ਼ਠ ਸੰਸਕਰਣ ਬਣਨ ਲਈ ਖੁਦ ਨੂੰ ਪ੍ਰੇਰਿਤ ਰੱਖਣ ਦੀ ਤਾਕੀਦ ਕੀਤੀ।
ਇਸ ਮੌਕੇ 'ਤੇ, ਪ੍ਰੋ. ਨਾਗਾਰਾਜਨ ਰਾਮਾਮੂਰਤੀ, ਆਈਆਈਐੱਮ ਅੰਮ੍ਰਿਤਸਰ ਦੇ ਡਾਇਰੈਕਟਰ ਨੇ ਰਾਜ ਮੰਤਰੀ ਨੂੰ ਸੰਸਥਾ ਦੀ ਸਥਾਪਨਾ ਤੋਂ ਲੈ ਕੇ ਹੁਣ ਤੱਕ ਪ੍ਰਾਪਤ ਕੀਤੇ ਵਿਭਿੰਨ ਮੀਲ ਪੱਥਰਾਂ ਬਾਰੇ ਜਾਣੂ ਕਰਵਾਇਆ। ਡਾਇਰੈਕਟਰ ਨੇ ਆਈਆਈਐੱਮ ਅੰਮ੍ਰਿਤਸਰ ਵਿਖੇ ਵਿਭਿੰਨ ਪ੍ਰੋਗਰਾਮਾਂ ਵਿੱਚ ਪੜ੍ਹਾਈ ਕਰਨ ਵਾਲੇ ਵਿਦਿਆਰਥੀਆਂ ਦੀ ਸੰਖਿਆ ਵਿੱਚ ਅਸਾਧਾਰਣ ਵਾਧੇ ਨੂੰ ਉਜਾਗਰ ਕੀਤਾ। ਉਨ੍ਹਾਂ ਨੇ ਹਾਜ਼ਰੀਨ ਨੂੰ ਦੱਸਿਆ ਕਿ ਆਈਆਈਐੱਮ ਅੰਮ੍ਰਿਤਸਰ 44 ਵਿਦਿਆਰਥੀਆਂ ਦੇ ਬੈਚ ਨਾਲ ਸ਼ੁਰੂ ਹੋਇਆ ਸੀ ਅਤੇ ਸੱਤ ਸਾਲਾਂ ਦੇ ਅਰਸੇ ਵਿੱਚ ਇਹ ਸੰਖਿਆ ਲਗਭਗ 15 ਗੁਣਾ ਵਧ ਕੇ 650 ਤੋਂ ਵੱਧ ਹੋ ਗਈ ਹੈ। ਇੰਸਟੀਟਿਊਟ ਨੇ ਔਸਤ ਸੀਟੀਸੀ ਵਿੱਚ ਲਗਾਤਾਰ ਵਾਧੇ ਦੇ ਨਾਲ ਆਪਣੇ ਵਿਦਿਆਰਥੀਆਂ ਨੂੰ ਸਫ਼ਲਤਾਪੂਰਵਕ 100 ਪ੍ਰਤੀਸ਼ਤ ਪਲੇਸਮੈਂਟ ਦੀ ਸੁਵਿਧਾ ਪ੍ਰਦਾਨ ਕੀਤੀ ਹੈ। ਆਈਆਈਐੱਮ ਅੰਮ੍ਰਿਤਸਰ ਦੇ ਐੱਮਬੀਏ ਵਿਦਿਆਰਥੀਆਂ ਨੇ 2021-22 ਵਿੱਚ ਔਸਤ ਸੀਟੀਸੀ 14.63 ਐੱਲਪੀਏ ਪ੍ਰਾਪਤ ਕੀਤਾ। ਡਾਇਰੈਕਟਰ ਨੇ ਫੈਕਲਟੀ ਦੀ ਸੰਖਿਆ 31 ਤੱਕ ਵਧਾਉਣ ਅਤੇ ਖੋਜ ਵਿੱਚ ਉਨ੍ਹਾਂ ਦੇ ਯੋਗਦਾਨ ਬਾਰੇ ਚਾਨਣਾ ਪਾਇਆ। ਰਿਸਰਚ ਅਤੇ ਗ੍ਰੈਜੂਏਸ਼ਨ ਦੇ ਨਤੀਜਿਆਂ 'ਤੇ ਨਿਰੰਤਰ ਫੋਕਸ ਦੇ ਸਿੱਟੇ ਵਜੋਂ, ਇੰਸਟੀਟਿਊਟ ਨੂੰ ਭਾਰਤ ਵਿੱਚ ਚੋਟੀ ਦੇ 30 ਮੈਨੇਜਮੈਂਟ ਇੰਸਟੀਟਿਊਟਸ ਵਿੱਚ ਰੈਂਕਿੰਗ ਦਿੱਤੀ ਗਈ ਹੈ। ਡਾਇਰੈਕਟਰ ਨੇ ਰੈਂਕਿੰਗ ਵਿੱਚ ਅੱਗੇ ਵਧਣ ਦੀ ਇੱਛਾ ਪ੍ਰਗਟ ਕੀਤੀ ਅਤੇ ਹਾਜ਼ਰੀਨ ਨੂੰ ਦੱਸਿਆ ਕਿ ਇੰਸਟੀਟਿਊਟ ਇਸ ਦਿਸ਼ਾ ਵਿੱਚ ਅੱਗੇ ਵਧ ਰਿਹਾ ਹੈ। ਪ੍ਰੋ. ਰਾਮਾਮੂਰਤੀ ਨੇ ਆਈਆਈਐੱਮ ਅੰਮ੍ਰਿਤਸਰ ਦੇ ਸਥਾਈ ਕੈਂਪਸ ਵਿੱਚ ਉਸਾਰੀ ਕਾਰਜਾਂ ਦੀ ਸਥਿਤੀ ਬਾਰੇ ਜਾਣਕਾਰੀ ਨੂੰ ਹਾਜ਼ਰੀਨ ਨਾਲ ਸਾਂਝਾ ਕੀਤਾ। ਹਾਜ਼ਰੀਨ ਨੂੰ ਇਹ ਜਾਣਕਾਰੀ ਦਿੰਦੇ ਹੋਏ ਕਿ ਉਸਾਰੀ ਦਾ ਪਹਿਲਾ ਪੜਾਅ ਮਾਰਚ 2023 ਤੱਕ ਪੂਰਾ ਹੋ ਜਾਵੇਗਾ ਜਿਥੇ 600 ਵਿਦਿਆਰਥੀਆਂ ਦੇ ਦਾਖਲੇ ਦੀ ਸਮਰੱਥਾ ਹੈ, ਉਨ੍ਹਾਂ ਕਿਹਾ ਕਿ ਆਈਆਈਐੱਮ ਅੰਮ੍ਰਿਤਸਰ ਪਹਿਲਾਂ ਹੀ ਕਰਵ ਤੋਂ ਅੱਗੇ ਹੈ, ਜਿਸ ਵਿੱਚ 2022-23 ਦੇ ਅਕਾਦਮਿਕ ਵਰ੍ਹੇ ਵਿੱਚ 650 ਤੋਂ ਵੱਧ ਵਿਦਿਆਰਥੀਆਂ ਦੇ ਆਉਣ ਦੀ ਸੰਭਾਵਨਾ ਹੈ।